Република Србија

Град Крагујевац
Градскo правобранилаштво               
града Крагујевца                                  
Број: 111- 7/21-IV
Дана: 02.03.2021.године
Крагујевац
Градски правобранилац града Крагујевца, у складу са одредбама члана 4. став 8. и члана 94. Закона о запосленима у аутономним покрајинама и јединицама локалне самоуправе (''Службени гласник Републике Србије'', бр. 21/16, 113/17, 95/18, 113/17-др. закон, 95/18-др.закон и 86/19-др.закон), члана 11. и члана 12.  став 1. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе (''Службени гласник Републике Србије'',број 95/16), оглашава
ЈАВНИ КОНКУРС

ЗА ПОПУЊАВАЊЕ ИЗВРШИЛАЧКОГ РАДНОГ МЕСТА

У ГРАДСКОМ ПРАВОБРАНИЛАШТВУ ГРАДА КРАГУЈЕВЦА
I Орган у коме се радно место попуњава: Градско правобранилаштво града Крагујевца, Улица Трг слободе број 3, Крагујевац. 
II Радно место којe се попуњава: 
Административни, оперативно-технички, информациони и послови писарнице и архиве - 1 извршилац у звању Саветник
         Опис послова: Израђује сложене поднеске и акте, прегледа и копира списе прибавља изводе и преписе из јавних књига, као и документацију из збирки исправа; учествује у ажурирању базе података Градског правобранилаштва; одговара за прописану и ажурну обраду података у електронској бази података; пружа техничку подршку корисницима рачунара; обавља сложеније послове из делокруга рада писарнице и архиве; обавља послове пријема поште, завођење поште у деловодне књиге, обавља послове класификовања, организовања, архивирања и уноса, података у електронску базу података и у деловодне књиге и регистре; врши припрему дистрибуције поште унутар и ван Града и његових органа и служби; обавља послове скенирања и уноса скенираних података у електронску базу података; припрема и врши дистрибуцију електронских докумената унутар и ван Града и његових органа и служби; врши архивирање документације; одговара за правилно обављање послова излучивања безвредног регистарског материјала и предаје архивске грађе Градског правобранилаштва и Секретаријата и обавља и друге послове по налогу Правобраниоца, заменика Градског правобраниоца и секретара Градског правобраниоца.
         Услови за рад на радном месту: Стечено високо образовање у оквиру образовно-научног поља друштвено-хуманистичке или техничко-технолошке науке, на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године; најмање три године радног искуства у струци; положен државни стручни испит; познавање рада на рачунару (MS Office пакет и интернет).
         У изборном поступку Конкурсна комисија врши проверу и оцењивање: 
1. Стручне оспособљености за рад на радном месту-увидом у податке из пријаве на јавни конкурс и приложених доказа усмено,путем разговора са кандидатом.

2. Знања из следећих области, усмено путем разговора и то познавање:

- Закона о извршењу и обезбеђењу (''Службени гласник Републике Србије'', бр. 106/15, 106/16-аутентично тумачење, 113/17-аутентично тумачење и 54/19)
- Правилника о управи и процедурама рада Секретаријата за послове Градског правобранилаштва града Крагујевца број:110-20/2018-IV од 08.05.2018.године.

3. Вештина комуникације, усмено, путем разговора.
  
III Место рада: Крагујевац, Улица Трг слободе бр. 3.
IV Адреса на коју се подносе пријаве: Пријаве и доказе о испуњавању услова конкурса кандидат може доставити: лично у Пријемну канцеларију-хол Управе града, Трг слободе број 3, 34000 Крагујевац или препорученом пошиљком у затвореној коверти са назнаком „не отварати“ Конкурсној комисији преко Градског правобранилаштва града Крагујевца, Трг слободе бр.3,Крагујевац.
V Лице задужено за давање обавештења о конкурсу: Нела Јеремић Илић, тел: 034/335-449.

VI Услови за запослење: да је пунолетан држављанин Републике Србије; да има прописано образовање; да испуњава остале услове прописане законом, другим прописом и актом о систематизацији радних места; да учеснику конкурса раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа и да није осуђиван на казну затвора од најмање шест месеци.

           VII Трајање радног односа: Радни однос заснива се на неодређено време.
           VIII  Рок за подношење пријава: рок за подношење пријава је 15 дана и почиње да тече наредног дана од дана  када је у дневном листу „Вечерње новости“ објављено обавештење о јавном конкурсу са адресом интернет презентације на којој је објављен конкурс.
            IX Пријава на конкурс са кратком биографијом садржи: назив радног места за које кандидат подноси пријаву, име и презиме кандидата, датум и место рођења, адресу становања, број телефона, e-mail адресу, податке о образовању.Пријава на конкурс мора бити својеручно потписана. 
 Уз пријаву на конкурс кандидат подноси следећу документацију: 
- оригинал или оверена фотокопија извода из матичне књиге рођених; 
- оригинал уверење о држављанству  (не старије од 6 месеци);

- оригинал или оверена фотокопија дипломе о стеченој стручној спреми;
- доказ о радном искуству у струци (потврда, решење и други акти из којих се види на којим пословима и са којом стручном спремом је стечено радно искуство);
- уверење Министарства унутрашњих послова-Полицијске управе да кандидат није правоснажно осуђиван на безусловну казну затвора од најмање шест месеци ( издато из казнене евиденције надлежне Полицијске управе након објављивања конкурса);

- исправе којима се доказује да раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа;
-оригинал или оверена фотокопија уверења о положеном државном стручном испиту (лица са положеним правосудним испитом уместо уверења о положеном  државном стручном испиту достављају уверење о положеном правосудном испиту);
- изјава у којој се кандидат опредељује да ли ће сам прибавити податке о чињеницама о којима се води службена евиденција или ће то орган учинити уместо ње;  
Сви докази прилажу се у оригиналу или овереној фотокопији код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама, као поверени посао). Као доказ се могу приложити и фотокопије докумената које су оверене пре 1. марта 2017. године у основним судовима, односно општинским управама. 

Одредбама члана 9. и 103. Закона о општем управном поступку („Службени гласник РС“, број 18/16 и 95/18/-аутентично тумачење) прописано је, између осталог, да је орган дужан да по службеној дужности, у складу са законом, врши увид у податке о чињеницама неопходним за одлучивање о којима се води службена евиденција, да их прибавља и обрађује (члан 9. став 3); да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. Ако странка у року не поднесе личне податке неопходне за одлучивање органа, захтев за покретање поступка ће се сматрати неуредним (члан 103. став 3). Наведене доказе кандидат може да достави уз пријаву и сам, а у циљу ефикаснијег и бржег спровођења изборног поступка. 
Документи о чињеницама о којиме се води службена евиденција су: уверење о држављанству и извод из матичне књиге рођених.

          Уколико се учесник конкурса определи да ће сам прибавити наведене доказе, у циљу бржег и ефикаснијег спровођења изборног поступка, дужан је да се о томе писмено изјасни. Изјашњење се даје у форми изјаве која се доставља уз пријаву на јавни  конкурс.
           Образац изјаве може се преузети у тексту испод јавног конкурса на интернет презентацији Града Крагујевца www.kragujevac.rs.
Попуњену изјаву је неопходно доставити уз напред наведене доказе како би орган могао даље да поступа. 

           X Провера оспособљености, знања и вештина кандидата у изборном поступку: Cа кандидатима чије су пријаве благовремене, допуштене, разумљиве и потпуне, уз које су приложени сви потребни докази и који испуњавају услове за рад на оглашеним радним  местима провера  стручних оспособљености, знања и вештина које се вреднују у изборном поступку обавиће се у просторијама Градског правобранилаштва града Крагујевца. О месту и времену почетка изборног поступка кандидати ће бити обавештени на контакте (бројеве телефона) које наведу у својим пријавама.
НАПОМЕНЕ:
Сходно члану 47. став 6. Закона о запосленима у аутономним покрајинама и јединицама локалне самоуправе (''Службени гласник Републике Србије'', бр. 21/16, 113/17, 113/17- др. закон, 95/18-др.закон и 86/19-др.закон), у радни однос на неодређено време може да се прими лице које нема положен државни стручни испит, али је дужно да га положи у року од 6 месеци од дана заснивања радног односа, сагласно члану 131. истог закона. 
Сходно члану 72. и 73. Закона о запосленима у аутономним покрајинама и јединицама локалне самоуправе, пробни рад је обавезан за сва лица која нису засновала радни однос у органу аутономне покрајине, јединице локалне самоуправе или државном органу и траје шест месеци. Службенику који не задовољи на пробном раду престаје радни однос. 
Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази у оригиналу или овереној фотокопији биће одбачене закључком Конкурсне комисије.

Јавни конкурс спроводи Конкурсна комисија именована од стране Градског правобраниоца града Крагујевца.
Овај конкурс објављује се на интернет презентацији Града Крагујевца- www.kragujevac.rs, огласној табли зграде Управе града као и обавештење о јавном конкурсу у дневном листу '' Вечерње новости''.
Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

                                                                                                         Градски правобранилац
                                                                                                            Бранко Петронијевић
Упознат/а сам са одредбом члана 103. став 3. Закона о општем управном поступку (“Службени гласник РС“, бр. 18/16 и 95/18-аутентично тумачење), којом је прописано да у поступку који се покреће по захтеву странке орган може да изврши увид, прибавља и обрађује личне податке о чињеницама о којима се води службена евиденција када је неопходно за одлучивање, осим ако странка изричито изјави да ће те податке прибавити сама. Ако странка у року не поднесе личне податке неопходне за одлучивање органа, захтев за покретање поступка ће се сматрати неуредним. 

Поступак покрећем ради учествовања на јавном конкурсу за попуњавање извршилачког радног места Административни, оперативно-технички, информациони и послови писарнице и архиве у Градском правобранилаштву града Крагујевца и тим поводом дајем следећу 

И З Ј А В У

I. Сагласан/а сам да орган за потребе поступка може извршити увид, прибавити и обрадити личне податке о чињеницама о којима се води службена евиденција, који су неопходни у поступку одлучивања. 

Сагласан/а сам да се мој ЈМБГ  у складу са Законом о заштити података о личности,  користи искључиво у сврху прикупљања података неопходних за учествовање на јавном конкурсу. 

------------------------------- 

      (ЈМБГ кандидата) 

------------------------------------------------ 

------------------------------- 




  (потпис даваоца изјаве) 

       (место и датум) 

II. Иако је  орган обавезан да изврши увид, прибави и обради личне податке, изјављујем да ћу сам/а за потребе јавног конкурса прибавити и доставити органу: 

1. оргинал или оверену фотокопију уверења о држављанству; 

2. оргинал или оверену фотокопију извода из матичне књиге рођених; 

Упознат/а сам да, уколико наведене личне податке неопходне за одлучивање органа не поднесем до истека рока за подношење пријава, захтев за покретање поступка ће се сматрати неуредним. 

-----------------------------------



 
---------------------------------------

        (место и датум) 




                (потпис даваоца изјаве) 
